**Четврти јавен состанок на Агенцијата за аудио и аудиовизуелни медиумски услуги за 2023**

**Добиени ставови и мислења од присутните учесници**

**21.12.2023 година**

На 21 декември, Агенцијата за аудио и аудиовизуелни медиумски услуги го одржа последниот јавен состанок за 2023 година, на кој директорот д-р Зоран Трајчевски направи пресек на реализираните активности согласно Годишната програма за работа во изминатите три месеци.

На барање на националните терестријални телевизии Канал 5 и Телма, на состанокот се отвори дискусија за справувањето со говорот на омраза во медиумите и онлајн просторот.

**Панел дискусија:**

**Иван Мирчевски директор на ТВ Канал 5 и претседател на ММА** ја отвори дискусијата посветена на говорот на омраза и посочи дека медиумите и институциите треба заедно да работат на прашањето за справувањето со ваквите појави, кои се посебно изразени во интернет просторот. Рече дека со медиумската писменост не може да се помогне некој да разликува што е вест а што не, туку дека единствен начин некое лице да се разубеди која вест е вистинита а која не, е да му се посочи, дека изворот од каде што доаѓа некоја вест често прави, продуцира и споделува лажни вести. За тоа се потребни повеќе кампањи за факт-чекинг и за јавно објавување на субјектите кои шират лажни вести коишто во одреден момент стануваат и кривични дела.

Тој со присутните сподели неколку видеа, придружени со следново објаснување од негова страна - на едното видео е содржина објавена на портал, во студио кое ги има сите елементи на телевизиско студио каде што, според него се изнесени клевети и навреди, говор на омраза дека националните телевизии се дел од заробената држава и се формирани за потребите на политичките партии; содржина каде лице на својот портал објавува туѓи приватни пораки со закани; содржина пласирана на YouTube каде од страна на физичко лице се употребува шовинизам и говор на омраза; интервју на интернет портал каде гостин е поранешен премиер кој е бегалец по кого е распишана потерница и сл. Посочи дека за ваков вид содржина органите на прогонот и другите институции не треба да молчат, туку активно да реагираат. Додаде дека од една страна традиционалните медиуми радија/телевизии треба да работат согласно законските одредби и доколку не ги почитуваат истите се казнувани, а од друга страна има лица кои на интернет просторот работат во форма на телевизиска програма, а не подлежат на регулација и не се казнувани за ширење говор на омраза, клевети, навреди, закани. Во однос на последните измени на ЗААВМУ, додаде дека и платформите за споделување на видеа и видеата креирани од корисниците станаа предмет на регулација и дека таа треба да се спроведува во пракса. Во поглед на подзаконските акти кои треба да ги донесе Агенцијата, а се однесуваат на платформите за споделување видеа, посочи дека пред да бидат донесени од страна на Агенцијата, истите треба да бидат разгледани и од страна на традиционалните медиуми и да бидат изработени во најскоро време.

**м-р Виктор Стојанов од Секторот за програмски работи во АВМУ** – ги сподели заклучоците од последниот состанок на Мрежата за борба против говор на омраза во медиумите, чија членка е и Агенцијата. Мрежата утврди дека ќе одржува работни состаноци најмалку четири пати годишно и секој член редовно ќе споделува информации за своите активности. Посочи дека е предложено да се разгледуваат практични примери на пристигнати претставки до СЕММ, случаи кои ги има евидентирано Хелсиншкиот комитет, КВИР центарот и други невладини организации кои поднесуваат кривични пријави до Јавното обвинителство и до Секторот за компјутерски криминал во МВР. Договорено е на почетокот на 2024 година да се потпише Меморандумот на Мрежата со кој ќе се операционализираат активностите во наредниот период, за да се искористи периодот пред изборниот процес кога најчесто е евидентиран потпалувачки говор во медиумите и на социјалните мрежи. Како дополнителни предлог активности за 2024 година беа наведени медиумски кампањи, изработка на прирачник за јавноста за тоа што се подразбира под говор на омраза. Додаде дека од Секретаријатот на Владата e најавено дека активностите на Мрежата се влезени во новата Стратегија за периодот 2024-2028 година и во неа се предвидени финансиски средства кои можат да се искористат за поддршка на работата на Мрежата.

# Магдалена Д. Довлева, раководителка на Сектор за стратешко планирање и авторски права во АВМУ – посочи дека измените на ЗААВМУ стапија на сила во јули 2023 година, а законодавецот предвидел две години од стапување на сила на Законот, да се изработат подзаконски акти. Додаде дека Агенцијата од месец август започна со подготовките на актите, кои се работат заедно со германски експерт. Најави дека за Нацрт-актите ќе биде отворена јавна расправа на која покрај традиционалните медиуми ќе бидат поканети и сите заинтересирани страни да достават свои мислења, коментари и придонеси и се очекува следната година, март/април да се заокружи процесот со изработката на актите.

# Ерол Шакири од ТВ 21 – додаде дека не треба да им се дава медиумски простор на лица кои шират говор на омраза, закани, навреди и сл, дека постојат лица кои шират контроверзни ставови на социјалните мрежи, а се чести гости на дебатните емисии на телевизиите. Постави прашање дали на вакви лица треба да им се дава простор во медиумите и кој е предлогот на Иван Мирчевски во однос на справувањето со ваквите појави.

# м-р Емилија Петреска Камењарова, помошничка раководителка на Секторот за програмски работи во АВМУ – посочи дека Агенцијата никогаш не молчела во случаи кога е забележан говор на омраза на програмите на радиодифузерите. Конкретно во 2011 година, кога Миленко Неделковски закачуваше фотографии од колеги на пано во неговата емисија, прв пат беше констатиран говор на омраза и ТВ Канал 5 беше казнета со неколку дена забрана за рекламирање конкретно поради таа емисија. Додаде дека за жал, во наредните години, Агенцијата мораше да изгради пракса на справување со говорот на омраза и постапување на регулаторот, затоа што немаше санкции во законот. Нагласи дека од 2018 година, не е констатиран говор на омраза за кој е одговорен медиумот, дека некои гости во емисиите на медиумите може да изговорат непримерен говор, но регулаторот го интересира само тоа што има направено медиумот, бидејќи за другите случаи постои Јавно обвинителство и други институции кои може и треба да постапат по таквите случаи. Додаде дека регулаторот има можност да поведе прекршочна постапка во однос на говор на омраза, и можеби тоа е причината што не е забележан таков говор кај традиционалните медиуми од 2018 година досега. Ја демантираше изјавата застапена во едно од видеата споделени од страна на Иван Мирчевски, дадена од Насер Селмани за порталот Цивил Медиа дека АВМУ не постапила во случајот со емисија „Само вистина“, емитувана на ТВ Канал 5, и притоа појасни дека Агенцијата за тој случај реагираше со соопштение за јавност, а по медиумите можеа да се прочитаат реакциите на СЕМ и ЗНМ..

# Иван Мирчевски директор на ТВ Канал 5 и претседател на ММА – додаде дека Агенцијата треба да направи еден заеднички канал за комуникација на кој традиционалните медиуми ќе доставуваат видеа објавени на интернет порталите на кои има содржина со говор на омраза, ксенофобија и сл. а

# Агенцијата ќе има увид во забелешките кои традиционалните медиуми ги имаат во однос на објавената содржина или лицата кои ја пласираат содржината.

**Благој Христов од Македонски Телеком** -ја поздрави идејата за темата со говорот на омраза и заложбата на традиционалните медиуми да се направи нешто во однос на ова прашање. Додаде дека проблемот е најприсутен кај интернет порталите кои немаат импресум, а имаат влијание врз јавното мислење, и дека за нив е потребно да има некаква регулација. Смета дека доколку порталите би имале импресум, тие ќе бидат поодговорни во однос на објавената содржина, бидејќи ќе подлежат на прекршочна или кривична одговорност. Изрази поддршка за воспоставување на ред на медиумскиот пазар, преку регулација на интернет порталите кои би биле регистрирани како такви, со свој импресум и одговорни лица.

**Дејан Ѓеоргиевски од Центарот за развој на медиумите** - додаде дека има два вида на недозволив говор, едниот е говор на омраза и тој е казнив во правна смисла, а вториот е дозволен говор но општествено неприфатлив или потенцијално штетен. Во однос на регулацијата на онлајн медиумите, соопшти дека се работи на Закон за медиуми кој е во работна верзија и кој ќе ги вклучува и нив. Во однос на видеата кои беа споделени од страна на Иван Мирчевски, посочи дека во нив има говор на омраза против слободата на изразувањето, има слобода на изразување која секој може да ја толкува дали е прифатлива или не.

**Директорот на Агенцијата, д-р Зоран Трајчевски** надополни во однос на регулацијата на интернет порталите, дека Агенцијата е активно вклучена во изработката на законската регулатива, но за жал проектот што е финансиран од Европската Комисија не заврши или нема да заврши така како што беше планирано на почетокот. Додаде дека дел од законското решение е во Парламентот за коешто имаше многу спротивставени ставови на медиумите, државните институциите и медиумските организации. Во однос на работењето на интернет порталите за време на изборни процеси, додаде дека Агенцијата достави свои коментари до Министерството за правда и тие беа прифатени. Посочи дека ја нема видено последната верзија од Законот за медиуми кој е во собраниска процедура, но претпоставува дека таа е верзијата на која работела подгрупата формирана за таа намена, каде беше предвидено дека во изборниот процес партиите може да се рекламираат само на интернет портали кои имаат домејн мк, а не како што е сега да се даваат пари на некои портали за кои не се знае од каде се формирани или се наменски формирани за изборниот процес. Додаде дека во рамки на можностите на Агенцијата се дадени предлози, а дали тие ќе се изгласаат во парламентот останува да се види. Во однос на објавените видеа, посочи дека некои од лицата кои се појавуваат во видеата и кои шират говор на омраза, претходно беа дел од програмите на националните терестријални телевизии и од таму директно ширеа говор на омраза, што значи дека некој тоа им го дозволил да станат видливи во јавноста. Посочи дека е добро кога ќе се увиди дека е направена грешка и добро е сите чинители заедно да работат на намалување на штетата што ја прават ваквите медиумски работници.

**Иван Мирчевски директор на ТВ Канал 5 и претседател на ММА** – додаде дека сите чинители треба да работат на прашањето за намалување на ваквите дејствија во иднина, без навраќање наназад за тоа кој е виновен. Најави дека написмено ќе достави предлог за формирање на еден канал за комуникација на сите чинители за евидентирање на лица кои се појавуваат на онлајн просторот и за кои се претпоставува дека претставуваат закана за јавниот интерес.

**Директорот на Агенцијата, д-р Зоран Трајчевски** надополни дека Агенцијата е отворена за соработка и нагласи дека во наредниот период треба да се работи поактивно за надминување на овие состојби во медиумскиот простор. На крајот, се заблагодари на сите учесници на состанокот и им посака среќни новогодишни празници.

**Прилог:**

**Листа на присутни учесници на јавниот состанок**

|  |  |  |
| --- | --- | --- |
| **Листа на присутни учесници на четврти јавен состанок за 2023** | | |
| **Бр.** | **Име и презиме** | **Институција** |
| 1 | д-р Зоран Трајчевски | **Агенција за аудио и аудиовизуелни медиумски услуги** |
| 2 | м-р Драгица Љубевска |
| 3 | д-р Ивана Стојановска |
| 4 | Јетон Исмаили |
| 5 | м-р Магдалена Д. Довлева |
| 6 | м-р Емилија Јаневска |
| 7 | м-р Емилија П.Камењарова |
| 8 | м-р Марина Трајкова |
| 9 | м-р Виктор Стојанов |
| 10 | м-р Сашо Богдановски |
| 11 | м-р Теодора Ристовска |
| 12 | м-р Сања Филиповска |
| 13 | м-р Билјана П. Парлеева |
| 14 | м-р Ивона Мифушева |
| 15 | д-р Андриана Скерлев Чакар |
| 16 | Весна Симоновска |
| 17 | м-р Арбен Саити |
| 18 | Ивана Никиќ |
| 19 | Сергеј Тодороски |
| 20 | Тања Лазороска |
| 21 | м-р Луција Ѓурковиќ Додевска |
| 22 | Милаим Абдураими |
| 23 | Цветанка Митревска |
| 24 | Несрин Махмут |
| 25 | Владимир Георгиевски |  |
| 26 | Катерина Доневска |  |
| 27 | Сања Гудеска Здравковска |  |
| 28 | Зоран Фиданоски | **Член на Советот на АВМУ** |
| 29 | Вера Самарџиева Атанасоска | **Македонски Телеком** |
| 30 | Благој Христов | **Македонски Телеком** |
| 31 | Иван Мирчевски | **ТВ Канал 5** |
| 32 | Ерол Шакири | **ТВ 21** |
| 33 | Дејан Ѓеоргиевски | **Центар за развој на медиуми** |